આખી ઘટનામાં ચોંકાવનારી વાત એ છે કે ર૪ કલાક પહેલાં બનેલી આ ઘટનામાં કોન્સ્ટેબલે દારૂ ક્યાંથી પીધો તે અંગે પોલીસે હજુ સુધી કોઇ તપાસ કરી નથી. અત્રે ઉલ્લેખનીય છે કે નાઇટ ડ્યૂટી દરમિયાન પોલીસકર્મીઓ દારૂ પીને ફરજ બજાવતા હોવાના અનેક કિસ્સા બન્યા છે. થોડાક દિવસ પહેલાં પણ બોપલમાં એ‌િક્ટવા પર પોતાની બહેનપણી સાથે જઈ રહેલી એક યુવતી સાથે એક યુવકે રોંગ સાઈડમાં આવીને અકસ્માત કર્યો હતો, જેના પગલે ઝઘડો થતાં આ યુવકે તેની માતા ઉપરાંત પોતાના પોલીસ કોન્સ્ટેબલ મામાને બોલાવી લીધા હતા, જેમાં દારૂના નશામાં ધૂત પોલીસ કોન્સ્ટેબલ જોગેન્દરસિંહ ચૂડાસમાએ આ યુવતીની છેડતી કરી હતી. બોપલ પોલીસે સેટેલાઈટ પોલીસ સ્ટેશનમાં ફરજ બજાવતા પોલીસ કોન્સ્ટેબલ જોગેન્દરસિંહ ચૂડાસમાની ધરપકડ કરી હતી.